Κασιώτικες μακαρούνες από τη... Μύκονο
Στην Κάσο φτιάχνουν αυτή τη μακαρονάδα με σιτάκα. Εμείς χρησιμοποιήσαμε το «ροκ» κυκλαδίτικο τυρί. Και της πάει πολύ.
500 γρ. πένες ή ριγκατόνι, 3 κουτ. σούπας βούτυρο αγελαδινό (ή ανάμεικτο με πρόβειο) ή 80 ml ελαιόλαδο, 1 γεμάτη κουτ. σούπας κοπανιστή Μυκόνου*, 4 μεγάλα ξερά κρεμμύδια, λίγο αλάτι, ελάχιστο φρεσκοτριμμένο πιπέρι
Για τις κασιώτικες μακαρούνες από τη Μύκονο ξεκινάμε και κόβουμε τα κρεμμύδια σε λεπτά φετάκια.Τα βάζουμε σε κρύο τηγάνι με καπάκι ή φαρδιά και ρηχή κατσαρόλα και προσθέτουμε 250 ml κρύο νερό και ½ κουταλάκι του γλυκού αλάτι. Ανάβουμε το μάτι στο μέγιστο, σκεπάζουμε το σκεύος με το καπάκι και αχνίζουμε το κρεμμύδι μέχρι να του φύγει ο «τσαμπουκάς», για περίπου 15-20 λεπτά, οπότε θα έχουν σωθεί τα υγρά και θα έχει μαλακώσει.Ανά τακτά διαστήματα, ανακατεύουμε για να ξεχωρίσουν οι φετούλες του κρεμμυδιού.Όταν στεγνώσει το τηγάνι, βάζουμε το βούτυρο ή το λάδι, χαμηλώνουμε στο ελάχιστο τη φωτιά και σιγοψήνουμε τα κρεμμύδια μέχρι να γλυκάνουν και να πάρουν ένα ωραίο αχνό ρόδινο χρώμα.Σχεδόν θα έχουν λιώσει.Βράζουμε τα ζυμαρικα σε αλατισμένο νερό να γίνουν, αλλά όχι τελείως - πρέπει να κρατάνε στο δόντι.Προτού τα σουρώσουμε, παίρνουμε μισό και λίγο παραπάνω μπρίκι βραστό νερό (περίπου 150 ml) και μέσα σε αυτό διαλύουμε την κοπανιστή.Ρίχνουμε τα καυτά ζυμαρικά στο τηγάνι με την ξεροτηγάνιση, ανακατεύουμε και προσθέτουμε την διαλυμένη κοπανιστή.Βάζουμε το σκεύος σε χαμηλή φωτιά και ανακατεύουμε απαλά μέχρι να απορροφηθούν τα υγρά, χωρίς όμως να στεγνώσουν εντελώς τα ζυμαρικά – να είναι κάπως ζουμερά.Σερβίρουμε το φαγητό ζεστό με πιπέρι φρεσκοτριμμένο, λίγο, ίσα ίσα για το άρωμα.
Βούτυρο,Ζυμαρικά,Τυρί